Een dood, een gewond in skietery met polisie | Maroela Media
Die toneel van die skietery in Modderfontein aan Gauteng se Oos-rand. Foto: ER24
’n Man is dood en nog een kritiek beseer in ŉ skietery Dinsdag met polisiebeamptes aan Gauteng se Oos-Rand.
In die aanloop tot die voorval in Avalonweg, Modderfontein, het die polisie inligting opgevolg op ŉ VW Polo Vivo wat verlede maand in Pretoria gekaap is, sê kapt. Mavela Masondo, polisiewoordvoerder. Hulle het die voertuig met twee insittendes omstreeks 14:00 aan die Oos-Rand gewaar.
“Die polisie het die voertuig voorgekeer, maar die verdagtes het voet in die hoek gesit, wat tot ŉ jaagtog gelei het,” sê Masondo. “Hulle het op die polisie begin skiet en die polisie het teruggeskiet.”
Een van die verdagtes is noodlottig gewond en ŉ tweede is raak geskiet.
Die polisie het beslag gelê op twee vuurwapens, balaklawas en die voertuig wat vermoedelik gekaap was.
“Die beseerde verdagte is onder polisiebewaking na ŉ hospitaal gebring,” sê Masondo. “Hy sal in die hof verskyn sodra hy genoegsaam herstel het.”
Russel Meiring, ER24-woordvoerder, het vroeër gesê toe paramedici by die toneel opdaag, het hulle ŉ man aangetref wat in die pad gelê het met ŉ kopwond, terwyl ŉ tweede man daar naby gekry is met ŉ skietwond in sy bors.
Weereens uitstekende werk, SAPD! Dankie dat julle jul lewens op die spel plaas, soos hierdie, om die samelewing te bevry van sulke skurke.